google/wiki40b huggingface dataset:
Δημήτρης Κολοβέτσιος

ΑΕ Λάρισας

Ξεκίνησε το ποδόσφαιρο στην Αθλητική Ένωση Λάρισας, όπου σε σύνολο 38 συμμετοχών πρωταθλήματος σημείωσε 2 γκολ.

ΠΑΣ Γιάννινα

Το 2012 ο Κολοβέτσιος συμφώνησε με τον ΠΑΣ Γιάννινα, με τον οποίο είχε συνολικά 68 εμφανίσεις στο πρωτάθλημα, σκοράροντας και δύο φορές. Οι εντυπωσιακές του εμφανίσεις προσέλκυσαν το ενδιαφέρον κορυφαίων ελληνικών ομάδων, υπογράφοντας τελικά στην ΑΕΚ.

ΑΕΚ

Το καλοκαίρι του 2014 ο Κολοβέτσιος πήρε μεταγραφή στην ΑΕΚ έναντι 250 χιλιάδων ευρώ, υπογράφοντας τριετές συμβόλαιο συνεργασίας. Σκόραρε για πρώτη φορά με τα κιτρινόμαυρα εναντίον του ΑΟ Χανίων βοηθώντας την ομάδα του να πάρει τη νίκη. Αποχώρησε με την ολοκλήρωση του συμβολαίου του τρία χρόνια αργότερα, το καλοκαίρι του 2017 συμπληρώνοντας 60 συνολικά συμμετοχές πρωταθλήματος.

Παναθηναϊκός

Τον Ιούλιο του 2017 ανακοινώθηκε η συμφωνία του με τον Παναθηναϊκό, με τον οποίο υπέγραψε διετές συμβόλαιο συνεργασίας. Στις 13 Ιανουαρίου του 2019 σημείωσε το πρώτο του τέρμα με την φανέλα της ομάδας στην ισόπαλη εντός έδρας αναμέτρηση με την Ξάνθη για το ελληνικό πρωτάθλημα που έληξε 2-2. Κατά τη διάρκεια της ίδιας ημέρας ανακοινώθηκε η ανανέωση του συμβολαίου του με τον Παναθηναϊκό μέχρι το 2022.
Μπομπί Αλαίν

Σταδιοδρομία

Υιός κωφών γονέών (Coda), ο Αλαίν ξεκίνησε την ενασχόληση με το ποδόσφαιρο, αγωνιζόμενος σε αριθμό συλλόγων της ευρύτερης παριζιάνικης περιοχής, όπως η Μονρούζ στην ηλικιακή κατηγορία Κ14 ή η ΑΚΜΜ στην ηλικιακή κατηγορία Κ16. Έχει την ιδιαιτερότητα πως ουδέποτε υπήρξε ενταγμένος σε κάποια ακαδημία κατά τη διάρκεια των νεανικών χρόνων του.

Ξεκινήματα ως επαγγελματίας

Ενώ ήταν να υπογράψει συμβόλαιο συνεργασίας με την Κρετέιγ για την ηλικιακή κατηγορία Κ18, μετέβη στη Σκωτία, προκειμένου να πραγματοποιήσει δοκιμαστικά με την Κλάιντ ΦΚ, υποστηριζόμενος από τον θείο του, τοπικό πολιτικό. Στη Σκωτία παρέμεινε, συνολικά, για διάστημα επτά μηνών, κατά τη διάρκεια των οποίων, ωστόσο, αγωνίστηκε ελάχιστα, λόγω προβλήματος τραυματισμού. Έπειτα από μία αποτυχημένη σειρά δοκιμαστικών με τη Ρέιντζερς, τελικώς, επέστρεψε στη Γαλλία, όπου και εντάχθηκε στην Ουνιόν Σπορτίβ ντ'Ιβρί, με την οποία πραγματοποίησε 3 συμμετοχές στη Νασιονάλ 2 (Δ΄ Εθνική Κατηγορία). Στη συνέχεια, κατά τη διάρκεια της θερινής μεταγραφικής περιόδου του 2011, υπέγραψε συμβόλαιο συνεργασίας, ως ελεύθερη μεταγραφή, στη Ρεντ Σταρ, όπου ο θείος του, Ξαβιέ Περέζ, είχε αγωνιστεί κατά τη διάρκεια των δεκαετιών 1970-1980. Συνολικά, πραγματοποίησε 12 συμμετοχές πρωταθλήματος με τον σύλλογο, στο πρωτάθλημα του Σαμπιονά Νασιονάλ (Γ΄ Εθνική Κατηγορία).

Ντιζόν

Στις 14 Αυγούστου 2016, μεταγράφηκε στην Ντιζόν ΦΚΟ, βάζοντας την υπογραφή του σε συμβόλαιο χρονικής διάρκειας 3 ετών, προκειμένου να ενισχύσει την δεύτερη ομάδα του συλλόγου, έναντι ποσού της τάξεως των 100.000 €. Τελικώς, πραγματοποίησε το επαγγελματικό ντεμπούτο του με την Ντιζόν σε μία νίκη με σκορ 3-1, στα πλαίσια του Λιγκ Καπ, απέναντι στην Καέν, στις 31 Οκτωβρίου 2018. Έπειτα από τις αποχωρήσεις των Μπενζαμέν Λερουά και Μπατίστ Ρενέ, κατέστη ως δεύτερος στην ιεραρχία των τερματοφυλάκων του συλλόγου, κατά τη διάρκεια της σεζόν 2018-2019. Καθώς η ομάδα βρισκόταν σε αγωνιστικό αδιέξοδο ως προς την βαθμολογική αποτελεσματικότητά της, ο ίδιος αγωνίστηκε ως βασικός σε 13 αναμετρήσεις, από την 16η έως την 29η αγωνιστική της Λιγκ 1, προτού ο Αντουάν Κομπουαρέ εμπιστευτεί, εκ νέου, τον Ρούναρ Άλεξ Ρούναρσον. Παρά το γεγονός πως αγωνίστηκε ως βασικός στην επαναληπτική αναμέτρηση μπαράζ με αντίπαλο την ΡΚ Λανς και παρά το γεγονός πως ο σύλλογος εξασφάλισε την παραμονή του στη Λιγκ 1, ωστόσο, ο ίδιος έμεινε ελεύθερος συμβολαίου μετά το πέρας της σεζόν, καθώς το συμβόλαιο συνεργασίας του με την ομάδα ολοκληρώθηκε.

Ολυμπιακός

Στις 24 Ιουλίου 2019, υπέγραψε συμβόλαιο συνεργασίας χρονικής διάρκειας δύο ετών με τον Ολυμπιακό.

Προσωπική ζωή

Στον ελεύθερο χρόνο του, ο Αλαίν διατελεί προπονητής τερματοφυλάκων της Εθνικής Γαλλίας Κωφών.
Μαρία Λεκάκη

Βιογραφία

Γεννήθηκε στην Αθήνα, όπου και ζει μέχρι σήμερα. Αποφοίτησε από τη Δραματική Σχολή Βεάκη, ενώ πριν τις υποκριτικές της σπουδές, είχε ασχοληθεί με το χορό. Είναι αδελφή του αντιδημάρχου Θεσσαλονίκης, Πέτρου Λεκάκη.
Η πρώτη της τηλεοπτική εμφάνιση έγινε το 1996, μέσα από τη σειρά Νυχτερινό Δελτίο της ΕΡΤ. Ακολούθησε ο ρόλος της ως Πέγκυ Καρρά στη σειρά Κωνσταντίνου και Ελένης, όπου και έγινε ευρέως γνωστή και τη σεζόν 2000-2001, ο πρωταγωνιστικός ρόλος στη σειρά Πρωτοσέλιδος Μπελάς. Τη σεζόν 2001-2002, είχε έναν από τους βασικούς ρόλους, στη σειρά του ΑΝΤ1 Βότκα Πορτοκάλι. Από το 2002 μέχρι το 2004, συμμετείχε με επιτυχία στη σειρά Οι Στάβλοι της Εριέτας Ζαΐμη και παράλληλα (2003-2005), είχε τον πρωταγωνιστικό ρόλο, στη σειρά Η Νταντά, στο Mega Channel. 
Από το 2005 μέχρι το 2007, έκανε κάποια μικρά περάσματα από τις σειρές αυτοτελών επεισοδίων Το Κόκκινο Δωμάτιο, Safe Sex και Επτά Θανάσιμες Πεθερές ενώ τη σεζόν 2006-2007, είχε και βασικό ρόλο στη σειρά Πόσο γλυκά με σκοτώνεις. Τη σεζόν 2008-2009, πρωταγωνίστησε στη σειρά Όλα στον Αέρα και το 2010, έπαιξε σε ένα επεισόδιο της σειράς Ο Πόλεμος των Άστρων. Για μια τηλεοπτική χρονιά (2010-2011),  έπαιξε στην κυπριακής παραγωγής σειρά Αλλού Ξημερωμένοι και έπειτα για ένα διάστημα, απείχε από την τηλεόραση, κάνοντας μόνο θέατρο. Επέστρεψε τηλεοπτικά το 2014, όπου πρωταγωνίστησε στη σειρά Ταμάμ του ΑΝΤ1 (μέχρι το 2016). Το 2019, πρωταγωνίστησε στην κωμική σειρά Μην Ψαρώνεις, ξανά στον ΑΝΤ1 όπου υποδύεται τον ρόλο της Σάντυς Αγραφιώτη. Το 2009, κατέκτησε μια θέση στις 10 καλύτερες γυναίκες Ελληνίδες ηθοποιούς κωμωδίας έπειτα από τα αποτελέσματα του The Twenty (20 χρόνια Mega Channel).
Στο θέατρο έχει συμμετάσχει σε πολλές παραγωγές, όπως Αλαντίν τη σεζόν 1997-1998, Σεσουάρ για Δολοφόνους (2001-2002), Σουαρελέρως (2003-2004), Ζητούνται Νέοι και Νέες (2004-2005), Οι τελευταίες μέρες της Πομπηίας (2005-2006), Σαρδέλες με Σαρδάμ (2006-2007), Γιατί η Μαντόνα κι όχι Εγώ (2009-2010), Η Σεξουαλική ζωή του κύριου και της κυρίας Νικολαΐδη (2010-2012), Τα 39 Σκαλοπάτια του Χίτσκοκ (2014-2015), Αποχαιρετιστήριο Δείπνο (2016-2017) και Αν υπάρχει, δεν το 'χω βρει ακόμα (2019).

Προσωπική ζωή

Από το 2007 μέχρι το 2012, ήταν παντρεμένη με τον σκηνοθέτη Λεωνίδα Πανωνίδη, με τον οποίο απέκτησαν μια κόρη, τη Ζωή (γενν. 2005).
Κολυμβητήριο Ιωαννίνων

Το Κολυμβητήριο Ιωαννίνων είναι κλειστό κολυμβητήριο το οποίο βρίσκεται στις εγκαταστάσεις του Ε.Α.Ν.Κ. Ιωαννίνων.

Τεχνικά χαρακτηριστικά

Διαθέτει μια μεγάλη πισίνα 50 μ και μια μικρή πισίνα εκμάθησης.Έχει χωρητικότητα 700 ατόμων.Το 2019 το κολυμβητήριο με χρηματοδότηση από το ΕΣΠΑ αναβαθμίστηκε ενεργειακά.Μέσα στο 2019 στο κολυμβητήριο εγκαταστάθηκαν ηλεκτρονικοί βατήρες,αναγκαίοι για αγώνες υψηλού επιπέδου.

Διοργανώσεις

Στα τέλη του 2019 φιλοξένησε το Ευρωπαϊκό πρωτάθλημα Τεχνικής κολύμβησης Ανδρών – Γυναικών.

Σύλλογοι-Χρήση

Χρήση των εγκαταστάσεων γίνεται από 7 αθλητικούς συλλόγους,1 σύλλογο ΑΜΕΑ και μεμονωμένους κολυμβητές.

Ιδιοκτησία

Το κολυμβητήριο ανήκει στην Γ.Γ. Αθλητισμού.Η διαχείριση γίνεται από το ΠΕΑΚΙ που είναι Ν.Π.Δ.Δ..
Ρολάντο Αμπρέου Σεπέδα

Καριέρα

Σε συλλογικό επίπεδο ξεκίνησε την καριέρα του στην Σπίριτους από το 2010 έως το καλοκαίρι του 2015, όπου πήρε μεταγγραφή για την ομάδα του Π.Α.Ο.Κ.. Ήταν ένας από τους παίκτες κλειδιά για την κατάκτηση του πρωταθλήματος του 2016, κάνοντας τον Π.Α.Ο.Κ. την πρώτη ομάδα που παίρνει τον τίτλο ως τέταρτος της κανονικής περιόδου. Ανακηρύχθηκε επίσης πολυτιμότερος παίκτης του πρωταθλήματος. Τον Μάιο του 2016 κέρδισε ένα από τα επτά συμβόλαια που πρόσφεραν οι ομάδες της Κορέας μέσω της διαδικασίας των try outs, καταλήγοντας στην πρωταθλήτρια ομάδα της χώρας, Ανσάν OK Savings. Παρόλα αυτά, εξαιτίας της εμπλοκής του σε σκάνδαλο διεθνών κουβανών πετοσφαιριστών στη Φινλανδία τον Ιούλιο του 2016, έχασε το συμβόλαιο με την κορεατική ομάδα.

Διεθνείς συμμετοχές

Ο Ρολάντο Αμπρέου Σεπέδα αγωνίζεται με την εθνική ομάδα πετοσφαίρισης της Κούβας από το 2014.
Πόλεις του Λονδίνου και Ουέστμινστερ (εκλογική περιφέρεια Κοινοβουλίου του Ηνωμένου Βασιλείου)

Οι Πόλεις του Λονδίνου και του Ουέστμινστερ (Αγγλ: Cities of London and Westminster) είναι εκλογική περιφέρεια της Βουλής των Κοινοτήτων στο Ηνωμένο Βασίλειο. Βρίσκεται εντός του Μείζονος Λονδίνου και καλύπτει το οικονομικό (Λονδίνο) και διοικητικό (Ουέστμινστερ) κέντρο της βρετανικής πρωτεύουσας. Όπως όλες οι κοινοβουλευτικές περιφέρεις της Βρετανίας είναι μονοεδρική και από το 2001 εκλέγει τον Μαρκ Φιλντ, αναπληρωτή προέδρου (deputy chairman) του Συντηρητικού Κόμματος. Η εκλογική περιφέρεια αυτή διαμορφώθηκε το 1950 και παραδοσιακά εκλέγει τον εκάστοτε υποψήφιο του Συντηρητικού Κόμματος.
Πανελλήνιο πρωτάθλημα ανώμαλου δρόμου γυναικών 1956

Το Πανελλήνιο πρωτάθλημα ανώμαλου δρόμου γυναικών 1956, διεξήχθη στις 26 Φεβρουαρίου στη Νέα Φιλαδέλφεια, στο εκεί Γυμναστήριο της ΑΕΚ, σε απόσταση 1.500μ. Πρωταθλήτρια στο ομαδικό αναδείχθηκε η Ε.Α.Σ.Α. (Γυμναστική Ακαδημία) για τρίτη φορά στην ιστορία της.
Βλαντίμιρ της Στάριτσα

Βιογραφία

Ήταν ο μόνος γιος τού Αντρέι πρίγκιπα της Στάριτσα (γιου της (Ζωής) Σοφίας Παλαιολογίνας) και της Ευφροσύνης Κοβάντσκαγιας, κόρης τού Αντρέι Σταρίσκι.
Πέρασε την παιδική του ηλικία υπό αυστηρή επίβλεψη στη Μόσχα. Το 1542 επανεγκαταστάθηκε στη Στάριτσα και Βερέγια, περιοχές που είχαν δοθεί ως εισόδημα στον πατέρα του. Εκεί νυμφεύτηκε και έζησε ως το 1553, οπότε ο Ιβάν Δ΄ ασθένησε σοβαρά. Κατά την ασθένεια αυτού οι βογιάροι αρνήθηκαν αρχικά να ορκιστούν πίστη στο βρέφος (μόνο επιζώντα γιο του), τον Ντμίτρι και αποφάσισαν να φέρουν τον Βλαντίμιρ στον θρόνο. Προς απογοήτευσή τους ο τσάρος ανάρρωσε, όμως άλλαξε συμπεριφορά και τρόπους. Κάλεσε τον Βλαντίμιρ στη Μόσχα και υπέγραψε μαζί του συμφωνία, κατά την οποία ο Βλαντίμιρ θα ζούσε στη Μόσχα με μικρή ακολουθία και θα απέφευγε επαφές με τους βογιάρους τού Ιβάν· όταν αποβίωνε ο Ιβάν Δ΄, ο Βλαντίμιρ θα γινόταν αντιβασιλιάς τού ανήλικου Ντμίτρι. 
Αφού η μητέρα τού Βλαντίμιρ αναγκάστηκε να λάβει τον μοναστικό πέπλο και οι βογιάροι εξορίστηκαν, ο Ιβάν Δ΄ τού επέτρεψε να νυμφευτεί. Με τη δημιουργία της Οπρίτσινα οι υποψίες τού Ιβάν Δ΄ αναζωπυρώθηκαν. Το 1564 οι Οπρίτσνικς έκαψαν το ανάκτορο τού Βλαντίμιρ στη Μόσχα και οι πιο πολλές γαίες του κατασχέθηκαν από την οργάνωση αυτή. Το 1569 κατηγορήθηκε για εσχάτη προδοσία από τον τσάρο και ο Βλαντίμιρ και τα τέκνα του αναγκάστηκαν να πιουν δηλητήριο στην κατοικία τού Ιβάν Δ΄ στο Αλεξαντρόβ. Μερικές ημέρες μετά η μητέρα του και η σύζυγός του, που διέμεναν στη μονή Γκορίτσι κοντά στη Βολόγκντα, με τη βία πνίγηκαν στον ποταμό Σέκσνα.
Το 1598 απεβίωσε άτεκνος ο Φιοντόρ Α΄, γιος τού Ιβάν Δ΄. Η εξόντωση της οικογένειας τού Βλαντίμιρ προκάλεσε την εξαφάνιση (των αρρένων) τού κύριου κλάδου των Ρουρικιδών και επέφερε δυναστική κρίση, γνωστή ως Περίοδος των Ταραχών. Η μόνη επιζήσασα κόρη τού Βλαντίμιρ Μαρία παντρεύτηκε τον Μάγκνους, γιο τού Χριστιανού Γ΄ της Δανίας. Όταν ο Μάγκνους απεβίωσε, η Μαρία κλήθηκε από τον τσάρο Μπορίς Γκοντουνόφ (κουνιάδο τού Φιοντόρ Α΄) να λάβει τον μοναστικό πέπλο σε μονή γειτονική της Τριαδικής Λαύρας του Αγ. Σεργίου. Το 1609 αλληλογραφούσε με τον ψευδο-Δημήτριο Β΄, που αυτοανακηρύχθηκε τσάρος (ο αληθής Ντμίτρι, γιος τού Ιβάν Δ΄, είχε αποβιώσει υπό αδιευκρίνιστες συνθήκες, μάλλον από τον Γκοντούνοφ). Η μετέπειτα μοίρα της δεν καταγράφτηκε.
Κολοσσιαίο άγαλμα του Αμένωφι Γ΄

Περιγραφή

Είναι κατασκευασμένα από ερυθρό γρανίτη. Δυο τμήματα έχουν βρεθεί, ένα κεφάλι και ένα χέρι. Πιστεύεται ότι είχε στηθεί από τον Φαραώ Αμενχοτέπ Γ' στις Θήβες. Είναι άγνωστο αν είχε στηθεί στον τόπο της ανακάλυψής του, ή αν μεταφέρθηκε εκεί από τις Θήβες στα αρχαία χρόνια. Στα χρόνια της ανακάλυψής του οι αρχαιολόγοι το ερμήνευσαν εσφαλμένα ως άγαλμα του Τούθμωσι Γ΄, επειδή το άγαλμα και οι επιγραφές του είχαν μετατραπεί στην αρχαιότητα. Οι μετατροπές αυτές στα χαρακτηριστικά του προσώπου έγιναν πιθανόν στην εποχή του Ραμσή Β΄. Το κεφάλι έχει ύψος 2,90 μέτρα. Παριστάνει τον Αμενχοτέπ Γ' να φοράει την διπλή κορώνα ψχεντ, σύμβολο της εξουσίας της Αιγύπτου. Το χέρι έχει μήκος 330 εκατοστά και καταλήγει σε σφιχτή γροθιά.

Ιστορικό της ανακάλυψης

Το άγαλμα ανακαλύφθηκε το 1817 από τους Τζιοβάνι Μπαττίστα Μπελτζόνι και Χέρι Ουίλλιαμ Μπίτσι. Λόγω της μάζας του, το κεφάλι μεταφέρθηκε με μεγάλη δυσκολία στο Λούξορ. Το χέρι δεν είναι ακριβώς γνωστό που ανακαλύφθηκε, αλλά πιστεύεται ότι ανακαλύφθηκε μαζί με το κεφάλι.
Αλαμίντα

Ιστορία

Στη περιοχή αυτή ζούσε παλαιά τμήμα της αμερικανικής φυλής Όχλον, μέχρι τον 18ο αιώνα, όταν έφθασαν οι πρώτοι Ισπανοί άποικοι. Βλέποντας τη νήσο κατάφυτη τότε από μεγάλο δάσος με λεύκες της έδωσαν την ονομασία Αλαμήντα, (= δάσος από λεύκες), στην ισπανική γλώσσα άλαμο = λεύκα. Η πόλη Αλαμήντα φέρεται να ιδρύθηκε στις 6 Ιουνίου του 1853 όπου με λαϊκή ψήφο επιλέχθηκε το μέχρι σήμερα όνομά της, αποτελώντας τότε τρεις μικρούς οικισμούς, γνωστοί και με το όνομα Ένσιναλ. Σχετικά σύντομα κατασκευάστηκε μεγάλος μώλος (προβλήτα) από τον οποίο και αναδείχθηκε η πόλη σε μεγάλο κέντρο διακίνησης φορτίων. Έτσι με ταχύ ρυθμό άρχισε ν΄ αναπτύσσεται η πόλη με ωραίους δρόμους και δενδροστοιχίες και με ωραία επίσης σπίτια βικτοριανής αρχιτεκτονικής.

Έργα

Αρχικά η περιοχή αυτή ήταν χερσόνησος που με την παλιρροϊκή διώρυγα που ανοίχθηκε το 1902 μετατράπηκε σε νησίδα. Το 1928 συνδέθηκε με υποθαλάσσια σήραγγα μήκους 1.372 μ. με την έναντι πόλη Ώκλαντ. Στην Αλαμήντα αναπτύχθηκαν μεγάλες βιομηχανικές εγκαταστάσεις χαλυβουργίας, ναυπηγείων, οινοποιίας  κ.ά. Ο δε λιμένας της θεωρείται από τους σημαντικότερους της περιοχής, διαθέτει μεγάλες εγκαταστάσεις, χώρους και μέσα, διακίνησης εμπορευματοκιβωτίων, ιδιαίτερους χώρους εξυπηρέτησης μεγάλου στόλου αλιευτικών σκαφών καθώς και εγκαταστάσεις εξυπηρέτησης φορτηγών πλοίων και πορθμείων.
Το 1940 στη δυτική ελώδη άκρη της νησίδας κατασκευάστηκε μεγάλη μικτή αεροναυτική βάση για την εξυπηρέτηση κυρίως του στόλου του Ειρηνικού, από την οποία η πόλη έγινε ευρύτερα γνωστή στους στρατιωτικούς κύκλους παγκόσμια. Στη βάση αυτή ελλιμενίζονταν κυρίως τα αμερικανικά αεροπλανοφόρα του 7ου στόλου.

Πληθυσμός

Το 1970 αριθμούσε περίπου 71.000 κατοίκους, ενώ το 2000 αριθμούσε περίπου 72.000.
Ιωσήφ Κάρολος, αρχιδούκας της Αυστρίας

Βιογραφία

Ο Ιωσήφ-Κάρολος-Λουδοβίκος ήταν ο δευτερότοκος γιος του Ιωσήφ παλατινού (κόμη) της Ουγγαρίας και της Μαρίας-Δωροθέας, κόρης του Λουδοβίκου δούκα της Βυρτεμβέργης.
Όπως άλλα μέλη βασιλικών Οίκων, εισήλθε στο στρατό και έγινε υποστράτηγος του Αυστριακού στρατού το 1860. Κατά τον Αυστρο-Πρωσσικό Πόλεμο (1866) διοίκησε μία ταξιαρχία του Βόρειου Στρατού και του σκοτώθηκαν τρία άλογα στο Κένιγκγκρετς, Το 1867 απεβίωσε ο μεγαλύτερος αδελφός του Στέφανος παλατινός (κόμης) της Ουγγαρίας άγαμος και τον διαδέχθηκε. Ο τίτλος είχε γίνει με τον καιρό συμβολικός μόνο.
Ο Ιωσήφ-Κάρολος είχε ενδιαφέρον για τη γλώσσα των Ρομά και αλληλογραφούσε με τον Άλμπερτ-Τόμας Σίνκλαιρ, δικηγόρο στις ΗΠΑ, που μοιραζόταν το ίδιο ενδιαφέρον για το θέμα. Ο Σίνκλαιρ αναφέρει ότι του έστειλε έναν τόμο, που αποτελεί πολύ σημαντική και πολύτιμη φιλολογική εργασία, καθώς συγκρίνει τις λέξεις των Αθίγγανων με Σανσκριτικά, Περσικά, και άλλες ινδοευρωπαϊκές γλώσσες.
Γιάννης Γκαγκαλούδης

Καριέρα

Γεννήθηκε στη Κυψέλη το 1978 και ξεκίνησε την καριέρα του στο Παλαιό Φάληρο. Το 1999 μετακόμισε στην ομάδα της πρώτης εθνικής, την Δάφνη όπου έμεινε για δύο σεζόν. Ο Γκαγκαλούδης κέρδισε το 2003 το FIBA ​​EuroCup Challenge με τον Άρη, και το 2004 πήρε μεταγραφή για τον Παναθηναϊκό με τον οποίο κέρδισε το Πρωτάθλημα Ελλάδας. Την επόμενη σεζόν συμφώνησε με τον ΠΑΟΚ όπου έμεινε για δυο σεζόν. Το καλοκαίρι του 2006 και ενώ είχε προτάσεις από ισπανικές και ιταλικές ομάδες, ο Γκαγκαλούδης υπογράφει με την ΑΕΚ Αθηνών τον Οκτώβριο του 2006. Τον Αύγουστο του 2007 ήταν η πρώτη μεταγραφή του Ρεθύμνου για την πρώτη σεζόν του συλλόγου στο ελληνικό πρωτάθλημα μπάσκετ. Τον Ιανουάριο του 2008, υπέγραψε για την ομάδα της Ευρωλίγκα, Βίρτους Ρόμα, αλλά αφέθηκε ελεύθερος ένα μήνα αργότερα και ενώ εμφανίστηκε σε μόλις τρία παιχνίδια σκοράροντας 4.0 πόντους ανά παιχνίδι. Τον Φεβρουάριο του 2012 έφυγε από το Μαρούσι, λόγω οικονομικών προβλημάτων του συλλόγου, και υπέγραψε για την κυπριακή ομάδα Απόλλων Λεμεσού. Μετά την ολοκλήρωση της σεζόν στη Κύπρο, ο Γκαγκαλούδης υπέγραψε στην Καβάλα για δεύτερη φορά στην καριέρα του να παίξει για την ομάδα της σεζόν 2012-2013. Τον Ιανουάριο του 2013 δέχτηκε μια προσφορά από Étoile Sportive du Sahel του πρωταθλήματος μπάσκετ της Τυνησίας και βοήθησε την ομάδα του να κερδίσει τόσο το πρωτάθλημα και το κύπελλο.
Ο Γκαγκαλούδης υπέγραψε για την Λιβαδειά στην ελληνική Α2, το Νοέμβριο του 2014. Ονομάστηκε MVP του πρωταθλήματος Α2 το 2015 καθώς είχε μέσο όρο 21.4 πόντους, 2.8 ριμπάουντ, 6.9 ασίστ και 1.8 κλεψίματα ανά παιχνίδι ενώ βρέθηκε και στην καλύτερη πεντάδα. Τον Ιούνιο του 2015, ανανέωσε το συμβόλαιό του με τη Λιβαδειά για την επόμενη σεζόν.Την επόμενη χρονιά ήταν ο πρώτος σκόρερ του πρωταθλήματος και οδήγησε την ομάδα όντας πρώτος σε σκοράρισμα, ασίστ, κλεψίματα και τρίποντα με μέσο όρο 22.6 πόντους, 3.4 ριμπάουντ, 6.2 ασίστ και 1.9 κλεψίματα ανά παιχνίδι. Παρά τις παραστάσεις του, το συμβόλαιό του λύθηκε με κοινή συναίνεση στις 18 Απριλίου 2016. Στις 19 Ιουλίου 2016 ο αθλητής, υπέγραψε στον Ηρακλή Θεσσαλονίκης της Ελληνικής Α2. Αυτή τη σεζόν μπήκε στην καλύτερη πεντάδα της Α2. Το καλοκαίρι του 2018 συμφώνησε με την ομάδα του Αιγάλεω για την Γ΄ Εθνική. Τον Απρίλιο του 2019 πανηγύρισε την άνοδο της ομάδας στην Β΄Εθνική. Το καλοκαίρι του 2019 συμφώνησε με την ομάδα του Μαρουσίου για την Β΄ Εθνική.
Δέλιος Παπανεδέλκος

Βιογραφία

Γεννήθηκε στις Γιάννες ή Ένες (Μεταλλικό) Κιλκίς το 1882. Συμμετειχε στην Εξέγερση του Ίλιντεν και στους αγώνες του εργατικού κινήματος από τις αρχές του 20αιώνα για την δράση του φυλακίστηκε πολλές φορές σε Οθωμανικές φυλακές. Ήταν στέλεχος της Βουλγαρικής αριστερής αυτονομιστικής οργάνωσης ΕΜΕΟ Ενωμένη κατά τον μεσοπόλεμο.
Συνδέθηκε με το ΚΚΕ και φυλακίστηκε στην Ακροναυπλία. Παραδόθηκε στους Γερμανούς από το Καθεστώς της 4ης Αυγούστου μαζί με άλλους εκατοντάδες πολιτικούς κρατούμενους δίχως να απελευθερωθεί. Λόγω ότι η γυναίκα του ήταν Γερμανίδα και ο αδερφός του στέλεχος της Βουλγαρικής λέσχης Θεσσαλονίκης απελευθερώθηκε και μεσολάβησε για να γίνει η Απελευθέρωση των Μακεδόνων κομμουνιστών με σύμφωνη γνώμη των στελεχών του ΚΚΕ της Ακροναυπλίας ώστε να ανασυγκροτηθεί το κόμμα. Συμμετείχε στο ΕΑΜ από την στιγμή που αφέθηκε ελεύθερος και για τη δράση του φυλακίστηκε πάλι από τις Ελληνικές κατοχικές αρχές μαζί με άλλους ΕΑΜίτες στο στρατόπεδο Παύλος Μελάς.
Με τη μεσολάβηση της Βουλγαρικής λέσχης (συμμετείχε ο αδερφός του) ενώ και ο ίδιος ήταν σημαίνον στέλεχος αφέθηκε ξανά ελεύθερος. Αναφέρεται ότι έγινε μαχητικό μέλος της λέσχης. Κατά την διάρκεια του εμφυλίου πολέμου φυλακίστηκε στην Γιουγκοσλαβία ως υποστηρικτής του ΚΚΣΕ και του ΚΚΕ στη διαμάχη του με το ΚΚΓ. Πέθανε στα Σκόπια το 1960.
ΕΡΤ Ζακύνθου

Ιστορικό

Αρχικά εξέπεμψε τον Οκτώβριο του 1969 με δοκιμαστικές εκπομπές. Ύστερα, το 1970 ο σταθμός ξεκίνησε να εκπέμπει σε πλήρη καθημερινή λειτουργία (ως ΕΡΑ Ζακύνθου), αναμεταδίδοντας αρχικά το Πρώτο Πρόγραμμα του ΕΙΡ και στη συνέχεια το πρόγραμμα του ραδιοφωνικού σταθμού της Πάτρας καθώς επίσης και ώρες του Πρώτου και του Δεύτερου Προγράμματος.
Από το Μάιο του 1982 άρχισε να μεταδίδει ημίωρο πρόγραμμα τρεις φορές την εβδομάδα με τοπικές ειδήσεις και μουσική και κάθε Κυριακή μια πολιτιστική εκπομπή, συνεχίζοντας παράλληλα να αναμεταδίδει προγράμματα του ΕΙΡ και του ραδιοφωνικού σταθμού των Πατρών. Μετά τη συγχώνευση της ΕΡΤ1 και της ΕΡΤ2, ο ραδιοφωνικός σταθμός της Ζακύνθου αποτελεί τμήμα της Γενικής Διεύθυνσης Ραδιοφωνίας της ΕΡΤ, με δικό του πολύωρο τοπικό πρόγραμμα.
Η ΕΡΤ Ζακύνθου από το 1992 εκπέμπει στα FM στους 95.2 MHz με πομπό ισχύος 1.5KW από το κέντρο εκπομπής "Σκοπός" της Ζακύνθου και στους 93.2 MHz με πομπό ισχύος 10KW από το κέντρο εκπομπής "Αίνος" της Κεφαλονιάς. Από την 1η Ιουλίου του 1998, η ΕΡΤ Ζακύνθου συνεργάζεται μαζί με την ΕΡΤ Κέρκυρας και μαζί δημιούργησαν και αποτελούν το δίκτυο Ιονίων Νήσων της ΕΡΑ.
Στις 11 Ιουνίου 2013 μετά την ανακοίνωση για το κλείσιμο της ΕΡΤ οι απολυμένοι εργαζόμενοι συνέχισαν κανονικά την μετάδοση του προγράμματος του σταθμού.
Ωστόσο, στις 28 Απριλίου 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου του 2015, δύο χρόνια μετά το μαύρο, κι έτσι έγινε η επανέναρξή της, με όλες σχεδόν τις δομές της, συμπεριλαμβανομένη και η ΕΡΑ Ζακύνθου αλλάζοντας το όνομά της σε ΕΡΤ Ζακύνθου.

Εγκαταστάσεις

Οι εγκαταστάσεις της ΕΡΤ Ζακύνθου βρίσκονται μέχρι σήμερα στην περιοχή των Αμπελοκήπων.
Αντώνης Κόνιαρης

Καριέρα

Ξεκίνησε την καριέρα του στον Α.Ο. Ακρωτηρίου στα Χανιά και από εκεί σε ηλικία 14 ετών μεταπήδησε στον ΠΑΟΚ το καλοκαίρι του 2011. Ντεμπουτάρισε σε αγώνα της Α' Εθνικής κόντρα στον Κολοσσό σε ηλικία 16 ετών και 12 ημερών. Τον Ιούλιο του 2014 υπέγραψε για πέντε χρόνια στον Παναθηναϊκό. Με τους πράσινους κατέκτησε δυο Κύπελλα Ελλάδας, ενώ αγωνίστηκε με την πρώτη ομάδα αλλά και την εφηβική Τραυματίστηκε σοβαρά στο Πανελλήνιο Πρωτάθλημα στην Πτολεμαΐδα και επέστρεψε στα παρκέ μετά από 406 μέρες. Τον Ιούλιο 2016 αποδεσμεύτηκε από τον Παναθηναϊκό και τον Αύγουστο του ίδιου έτους επέστρεψε στον ΠΑΟΚ. Με τον ΠΑΟΚ έκανε μια καλή χρονιά στο ελληνικό πρωτάθλημα, με αποτέλεσμα να κερδίσει το βραβείο του καλύτερου νέου παίκτη της διοργάνωσης. Στη δεύτερη χρονιά του στον ΠΑΟΚ, είχε 6.15 πόντους με 3.15 ασίστ, και κατέλαβε την τρίτη θέση στο πρωτάθλημα. Για την χρονιά του αναδείχθηκε για δεύτερη σερί σεζόν καλύτερος νέος Παίκτης της Basket League. Το 2019 έφτασε μέχρι τον τελικό κυπέλλου Ελλάδας, όπου ηττήθηκε από τον Παναθηναϊκό, 79-73. Στην Basket League σε 26 αγώνες είχε μέσο όρο 18:13 λεπτά συμμετοχής, 4.8 πόντους (76.1% στις βολές, 34.4% στα δίποντα, 34.7% στα τρίποντα), 2 ριμπάουντ και 2.8 ασίστ. 
Την 1η Ιουλίου 2019 ανακοινώθηκε από τον Ολυμπιακό.

Εθνικές ομάδες

Είναι διεθνής με την Εθνική Ελλάδος Παίδων και με την Εθνική Ελλάδος Εφήβων.Το 2013 στο Ευρωμπάσκετ Παίδων κατέκτησε το χάλκινο μετάλλιο. Το 2015 πήρε μέρος στο Πανευρωπαϊκό Πρωτάθλημα Β Κατηγορίας που διεξήχθη στη Χαλκίδα από τις 15 μέχρι τις 24 Ιουλίου 2016. Εκεί η Εθνική κατάφερε να τερματίσει τρίτη, εξασφαλίζοντας το τρίτο εισιτήριο για την άνοδο στην Α Κατηγορία. Το 2017 στο Πανευρωπαϊκό Πρωτάθλημα Νέων Ανδρών που πραγματοποιήθηκε στην Κρήτη στις 15-23 Ιουλίου, η εθνική κατάφερε να τερματίσει πρώτη κατακτώντας το χρυσό μετάλλιο. Ο Κόνιαρης με τις πολύ καλές του εμφανίσεις του γενικά αλλά και στον τελικό, βρέθηκε στην καλύτερη πεντάδα του πρωταθλήματος. Αν και σε ηλικία μόλις 20 ετών, ο Κόνιαρης κλήθηκε στην Εθνική Ανδρών και συμμετείχε στα Προκριματικά του Παγκοσμίου Κυπέλλου 2019, ενώ έφτασε ένα βήμα πριν την τελική δωδεκάδα. Έχει παίξει σε 12 παιχνίδια με την Εθνική μέχρι τώρα, σκοράροντας 40 πόντους, με μέσο όρο 3.33 πόντους. Με την Εθνική Νέων έπαιξε σε 28 παιχνίδια, σκοράροντας 211 πόντους, για ένα μέσο όρο 7.54 πόντους, ενώ με την Εθνική Εφήβων μέτρησε 12 αγώνες με 74 πόντους.
Λίνος Χρυσικόπουλος

Καριέρα

Ο Χρυσικόπουλος ξεκίνησε την καριέρα του στον Φαίακα Κέρκυρας. Το καλοκαίρι του 2008, υπέγραψε το πρώτο του επαγγελματικό συμβόλαιο, με την ομάδα του Άρη Θεσσαλονίκης, κατακτώντας την τέταρτη θέση του ελληνικού πρωταθλήματος.
Τον Ιούλιο του 2011, μεταγράφηκε στην ιταλική Μπιέλα. Εκεί αγωνίστηκε για δύο χρόνια, με την ιταλική ομάδα να καταλαμβάνει χαμηλές θέσεις στον βαθμολογικό πίνακα του πρωταθλήματος.
Τον Ιανουάριο του 2013 επέστρεψε στην Ελλάδα υπογράφοντας στον ΠΑΟΚ στον οποίο παρέμεινε μέχρι το τέλος της σεζόν. Ακολούθησε η θητεία του για δύο χρόνια στην ομάδα του ΚΑΟΔ, ενώ το 2015 υπέγραψε με τη Νέα Κηφισιά όπου παρέμεινε για μία αγωνιστική περίοδο προτού επιστρέψει στον Π.Α.Ο.Κ. Στον Π.Α.Ο.Κ έμεινε για μια τριετία.
Στις 24 Αυγούστου 2019, ανακοινώθηκε για τα επόμενα τρία χρόνια από την Α.Ε.Κ.

Εθνική Ελλάδος

Σε ηλικία δεκαπέντε ετών αγωνίστηκε για πρώτη φορά στην εθνική Ελλάδος παίδων, στο τουρνουά Φιλίας του 2007 στο Ούντινε της Ιταλίας. Το καλοκαίρι του 2009, αγωνίστηκε με την εθνική Ελλάδος εφήβων στο πανευρωπαϊκό πρωτάθλημα που διοργανώθηκε στην Γαλλία και η ελληνική ομάδα κατέλαβε την 13η θέση. Συνολικά, με την εθνική ομάδα παίδων πραγματοποίησε 30 συμμετοχές σκοράροντας 298 πόντους, με την εθνική εφήβων 35 συμμετοχές με 454 πόντους και με την εθνική νέων 12 συμμετοχές με 145 πόντους. Με την εθνική ανδρών αγωνίστηκε στα προκριματικά του παγκοσμίου κυπέλλου 2019. Συνολικά έχει 4 αγώνες με 7 πόντους.